
ŠILUMOS TIEKIMO LICENCIJOS IŠDAVIMAS, KEITIMAS, DUBLIKATO IŠDAVIMAS AR GALIOJIMO PANAIKINIMAS

Paslaugos apibūdinimas
Šilumos tiekimo licencija – dokumentas, suteikiantis licencijos turėtojui teisę verstis šilumos tiekimu nustatytoje teritorijoje.
Šilumos tiekimo licenciją šilumos tiekėjui (tiekiančiam mažiau kaip 10 GWh šilumos per metus) išduoda, sustabdo, panaikina ir licencijuojamą veiklą kontroliuoja savivaldybės administracija. Licencijos šilumos tiekimo veiklai išduodamos neterminuotam laikui tik vienam asmeniui tam tikroje nustatytoje teritorijoje.
Atvejai:
A. Išdavimas. Licencijos išduodamos asmenims, numatomoje licencijuojamos veiklos teritorijoje valdantiems šilumos tiekimo veiklai vykdyti būtinus šilumos gamybos įrenginius ir (ar) šilumos perdavimo tinklus.
B. Keitimas. Išduota licencija gali būti keičiama asmens prašymu, jeigu įmonė pertvarkoma ar reorganizuojama, keičiasi licencijoje nurodyta veiklos teritorija ar kiti licencijoje nurodyti rekvizitai. Licencijos turėtojas privalo ne vėliau kaip per 30 kalendorinių dienų apie pasikeitimus informuoti licenciją išdavusią instituciją ir pateikti prašymą pakeisti licenciją ir dokumentus, patvirtinančius pasikeitusius duomenis.
C. Dublikato išdavimas. Praradusiam Šilumos tiekimo licencijos originalą asmeniui, kuris pateikia motyvuotą paaiškinimą, yra išduodamas licencijos dublikatas su žyma „Dublikatas".
D. Galiojimo sustabdymas. Licenciją išduodanti institucija, nustačiusi licencijuojamos veiklos sąlygų laikymosi pažeidimą, raštu per 5 darbo dienas įspėja apie tai licenciją turintį asmenį ir nurodo laiką, per kurį jis turi pašalinti nustatytus pažeidimus. Licencijos galiojimas sustabdomas, jeigu per nustatytą terminą licencijos turėtojas nepašalina įspėjimo pranešime nurodytų pažeidimų.
E. Galiojimo sustabdymo panaikinimas. Jei licencijos turėtojas pateikia dokumentus, įrodančius, kad trūkumai (pažeidimai) pašalinti, ne vėliau kaip per 30 kalendorinių dienų nuo dokumentų pateikimo dienos, licenciją išduodančios institucijos sprendimu licencijos galiojimo sustabdymas panaikinamas.
F. Panaikinimas. Licencijos galiojimas panaikinamas kai:
1. Licenciją turintis asmuo pateikia prašymą panaikinti licencijos galiojimą;
2. Teisės aktų nustatyta tvarka įrodoma, kad licenciją turintis asmuo, kurio licencijos galiojimas tais pačiais metais jau buvo sustabdytas, pakartotinai pažeidžia nustatytąsias licencijuojamos veiklos sąlygas arba nepašalina pažeidimų per licenciją išduodančios institucijos nustatytą terminą;
3. Licencijos galiojimas sustabdytas, o licenciją turintis asmuo verčiasi licencijuojama veikla;
4. Juridinis asmuo likviduojamas ar pasibaigia dėl reorganizavimo;
5. Licenciją turintis fizinis asmuo miršta.
Sprendimą dėl licencijos galiojimo panaikinimo priima savivaldybės administracija per 10 darbo dienų po to, kai baigiama tikrinti licencijuojama veikla. Jeigu sprendimas dėl licencijos galiojimo sustabdymo ar panaikinimo turi įtakos saugiam vartotojų aprūpinimui šilumos energija, jis gali įsigalioti ne anksčiau kaip po dviejų mėnesių nuo sprendimo priėmimo.

Paslaugos teikimo proceso aprašymas
[bookmark: _Hlk195621778]1. Prašymas (priedas) su pridedamais dokumentais teikiamas raštu tiesiogiai asmeniui ar jo atstovui atvykus į įstaigą, atsiuntus paštu ar per pasiuntinį, įstaigos oficialiu elektroninio pašto adresu (jei yra galimybė identifikuoti pareiškėją) arba internetu per Elektroninių valdžios vartų portalą (www.epaslaugos.lt). 
2. Teikiant prašymą internetu per Elektroninių valdžios vartų portalą (www.epaslaugos.lt) paslaugos gavėjas užpildo ir pateikia elektroninę prašymo formą bei reikalingus dokumentus (pasirašytus kvalifikuotu elektroniniu parašu).
3. Paslaugos vykdytojas patikrina dokumentus ir priima sprendimą išduoti, pakeisti licenciją arba atmeta prašymą, arba informuoja paslaugos gavėją dėl prašymo papildymo.
4. Paslaugos gavėjui licencija išduodama, keičiama arba motyvuotas atsisakymas ją išduoti, pakeisti pateikiama prašyme nurodytu būdu arba tokiu būdu, kokiu buvo gautas prašymas.

Paslaugos teikimo informacija
Komisija, nuo visų tinkamai įformintų duomenų ar dokumentų pateikimo registracijos datos, per 30 dienų išnagrinėja asmens pateiktus dokumentus šilumos tiekimo licencijai gauti, pakeisti ir priima sprendimą išduoti, pakeisti ar atsisakyti išduoti.
Paslaugos suteikimo trukmė – 30 darbo dienų. 
Paslaugos suteikimo kaina – 376 Eur.
Licencijos pakeitimo, patikslinimo ar dublikato išdavimo kaina – 20 Eur.

Teisės aktai, reguliuojantys paslaugos teikimą
1. Lietuvos Respublikos Vyriausybės 2003 m. liepos 25 d. nutarimas Nr. 982 ,,Dėl teisės aktų būtinų Lietuvos Respublikos šilumos ūkio įstatymui įgyvendinti, patvirtinimo“.
2. Lietuvos Respublikos šilumos ūkio įstatymas.
3. Valstybinės kainų ir energetikos kontrolės komisijos 2009 m. sausio 29 d. nutarimas Nr. O3-6 „Dėl Energetikos įmonių technologinio, finansinio ir vadybinio pajėgumo įvertinimo tvarkos aprašo patvirtinimo“.
4. Lietuvos Respublikos Vyriausybės 2000 m. gruodžio 15 d. nutarimas Nr. 1458 „Dėl Konkrečių valstybės rinkliavos dydžių sąrašo ir Valstybės rinkliavos mokėjimo ir grąžinimo taisyklių patvirtinimo“.

Informacija ir dokumentai, kuriuos turi pateikti asmuo
Prašymas (priedas).
Asmens / įmonės / įstatų ar kito, juos atitinkančio, steigimo dokumentų kopijas, patvirtintas įmonės antspaudu, jeigu įmonė jį privalo turėti, ir vadovo parašu.
Įsipareigojimas vykdyti licencijuojamos veiklos sąlygas.
Su veikla susijusių šilumos ūkio sektoriuje asmens turimų licencijų ir teisės aktuose nustatytų leidimų sąrašas.
Šilumos gamybos įrenginių ir (ar) šilumos perdavimo šilumos tinklų nuosavybės teisę ar teisėtą valdymą patvirtinantys dokumentai.
Juridinio asmens pastarųjų 2 metų (jeigu įmonė veiklą vykdė trumpiau negu 2 metus, - pastarųjų metų) veiklos audito ataskaita ir balansas (šis reikalavimas netaikomas įmonėms, kurios iki prašymo padavimo veiklos nevykdė).
Valstybinės energetikos inspekcijos prie Energetikos ministerijos išduotų leidimų (atestatų) verstis šilumos įrenginių eksploatavimu (priežiūra) kopijos, patvirtintos antspaudu, jeigu asmuo privalo jį turėti.

Informacija ir dokumentai, kuriuos gauna paslaugos teikėjas
Informacija apie įmonės padalinius, filialus ir valdymo organus.
Su veikla šilumos ūkio sektoriuje susijusių asmenų turimų licencijų ir teisės aktuose nustatytų leidimų sąrašas.
Šilumos gamybos įrenginių ir (ar) šilumos perdavimo tinklų nuosavybės teisę ar teisėtą valdymą patvirtinantys dokumentai.
Dokumentus, patvirtinančius, kad pareiškėjas neturi mokestinės nepriemokos Lietuvos Respublikos valstybės biudžetui ar savivaldybių biudžetams ir fondams, į kuriuos mokamus mokesčius administruoja Valstybinė mokesčių inspekcija, nėra skolingas Valstybinio socialinio draudimo fondo biudžetui, ar vykdo įsipareigojimus muitinei.
Duomenis apie pareiškėją, leidžiančius įvertinti jo technologinį, finansinį ir vadybinį pajėgumą.

Už paslaugos teikimą atsakingo asmens kontaktai 
Statybos skyriaus statybos inžinierius Marius Soluba, tel. +370 347 20609, el. p. marius.soluba@kedainiai.lt.

[bookmark: _Hlk191017611]Informacija apie teikėją
Kėdainių rajono savivaldybės administracija, įmonės kodas 188768545, adresas J. Basanavičiaus g. 36, LT-57288 Kėdainiai, interneto svetainė www.kedainiai.lt, el. p. administracija@kedainiai.lt.

Paslaugos teikėjo veiksmų (neveikimo) apskundimo tvarka
Asmuo turi teisę apskųsti viešojo administravimo subjekto priimtą administracinį sprendimą arba veiksmą (neveikimą), taip pat viešojo administravimo subjekto vilkinimą atlikti jo kompetencijai priskirtus veiksmus Lietuvos Respublikos viešojo administravimo įstatymo nustatyta tvarka Kėdainių rajono savivaldybės administracijos direktoriui arba merui (J. Basanavičiaus g. 36, LT-57288 Kėdainiai), arba Lietuvos Respublikos administracinių ginčų komisijos Kauno apygardos skyriui (Laisvės al. 36, LT-44240 Kaunas) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka, arba Regionų administraciniam teismui bet kuriuose šio teismo rūmuose (per Lietuvos teismų elektroninių paslaugų portalą https://e.teismas.lt arba adresu: Žygimantų g. 2, LT-01102 Vilnius, arba A. Mickevičiaus g. 8A, LT-44312 Kaunas, arba Galinio Pylimo g. 9, LT-91230 Klaipėda, arba Dvaro g. 80, LT-76298 Šiauliai, arba Respublikos g. 62, LT-35158 Panevėžys) Lietuvos Respublikos administracinių bylų teisenos įstatymo nustatyta tvarka, arba Lietuvos Respublikos Seimo kontrolieriams (Gedimino pr. 56, LT-01110 Vilnius) Lietuvos Respublikos Seimo kontrolierių įstatymo nustatyta tvarka.


























